Nov 24,2016
వంట నూనెల ధరలు పెరగొచ్చు!
నవతెలంగాణ, వాణిజ్య విభాగం: భారత్‌ తన వంట నూనెల అవసరాలను తీర్చుకొనేందుకు ఎక్కువగా ఎగుమతులపైనే ఆధారపడుతూ వస్తోందని లోహియా గ్రూపు ఎండీ మహవీర్‌ లోహియా అన్నారు. అంతర్జాతీయ మార్కెట్లో డాలరుతో రూపాయి విలువ పడిపోతున్న నేపథ్యంలో సమీప కాలంలో వంట నూనెల ధరలు పెరిగే అవకాశం ఉన్నట్లుగా ఆయన వివరించారు. లోహియా గ్రూపు 'గోల్డ్‌డ్రాప్‌' పేరుతో వివిధ రకాల వంట నూనెలలను మార్కెట్లో అందిస్తోందని ఆయన తెలిపారు. సంస్థ సరికొత్తగా తయారు చేసిన 'గోల్డ్‌డ్రాప్‌ రైస్‌బ్రాన్‌ ఆయిల్‌'ను ఆయన బుధవారం మార్కెట్లోకి ఆవిష్కరించారు. ఈ సందర్భంగా లోహియా గ్రూపు చైర్మన్‌ కన్హయ్యలాల్‌ లోహియా మాట్లాడుతూ ఇటీవలి కాలంలో ప్రజల్లో ఆరోగ్య సంరక్షణ పట్ల ఆసక్తి పెరుగుతూ వస్తోందని అన్నారు. ఈ నేపథ్యంలో ఎక్కువ మంది బియ్యం తవుడు నూనెను (రైస్‌బ్రాన్‌ ఆయిల్‌'ను) వాడేందుకు ఇష్టపడుతున్నారని వివరించారు. ఈ విషయాన్ని పరిగణనలోకి తీసుకొనే తాము గోల్డ్‌డ్రాప్‌ రైస్‌బ్రాన్‌ ఆయిల్‌ను మార్కెట్లోకి తీసుకువచ్చినట్లుగా తెలిపారు. హైదరాబాద్‌లోని ప్లాంట్‌ కేంద్రంగా ఈ నూనె ఉత్పత్తి జరుపుతున్నట్లుగా వివరించారు. ఈ కార్యక్రమంలో ప్రముఖ సినీ నిర్మాత అల్లు అరవింద్‌, న్యూట్రిషనిష్ట్‌ శ్రీదేవీ తదితరులు పాల్గొన్నారు.
మీ స్నేహితులకు రికమెండ్ చెయ్యండి